CELEX: 62004TJ0255
Language: mt
Date: 2007-05-10 00:00:00
Title: Sentenza tal-Qorti tal-Prim'Istanza (it-Tielet Awla) ta' l-10 ta' Mejju 2007. # Monique Negenman vs il-Kummisjoni tal-Komunitajiet Ewropej. # Servizz pubbliku - Uffiċjali. # Kawża T-255/04.

SENTENZA TAL-QORTI TAL-PRIM’ISTANZA (It-Tielet Awla)
      10 ta’ Mejju 2007
      Kawża T-255/04
      Monique Negenman
      vs
      Il-Kummissjoni tal-Komunitajiet Ewropej 
      “Servizz pubbliku – Uffiċjali – Leave tal-maternità – Leave tal-mard – Data mistennija tal-ħlas – Bidu tal-leave tal-maternità”
      Suġġett: Rikors li għandu bħala suġġett, minn naħa, talba għall-annullament tad-Deċiżjoni tal-Kummissjoni li tiffissa d-dati ta’ bidu
         u ta’ tmiem tal-leave tal-maternità taħt l-Artikolu 58 tar-Regolamenti tal-Persunal ta’ l-uffiċjali tal-Komunitajiet Ewropej
         u, min-naħa l-oħra, talba għal danni.  
      
      Deċiżjoni: Id-Deċiżjoni tal-Kummissjoni tat-23 ta’ Ottubru 2003 li tiffissa d-dati ta’ bidu u ta’ tmiem tal-leave tal-maternità tar-rikorrenti
         hija annullata. Ir-rikors huwa miċħud għall-bqija. Il-Kummissjoni hija kkundannata għall-ispejjeż.
      
      Sommarju
      Uffiċjali – Leave tal-maternità – Tul ta’ żmien – Punt ta’ bidu
      (Regolamenti tal-Persunal, Artikoli 58 u 59) 
      Ir-Regolamenti tal-Persunal stabbilixxew sistema ta’ kalkolu tal-leave tal-maternità li hija ċara u mingħajr ambigwità, li
         hija intiża, skond il-prinċipju taċ-ċertezza legali, li tiddetermina bil-quddiem u b’mod ċert il-punt ta’ bidu tal-leave sabiex
         il-mara tqila tkun tista’ tkun taf is-sitwazzjoni amministrattiva tagħha qabel ma tibda l-leave tal-maternità. Fil-kuntest
         ta’ din is-sistema, l-Awtorità tal-Ħatra m’għandha l-ebda marġni ta’ manuvra fir-rigward tal-fissazzjoni tad-data ta’ bidu
         u ta’ tmiem tal-leave tal-maternità. B’hekk, għalkemm hija ċertament għandha tieħu in kunsiderazzjoni d-data effettiva tal-ħlas
         sabiex tiddetermina d-data ta’ dħul lura għax-xogħol ta’ l-uffiċjal, madankollu hija għandha tieħu in kunsiderazzjoni biss
         id-data probabbli tal-ħlas tagħha, hekk kif ġiet stabbilita minn ċertifikat mediku, sabiex tiddetermina l-bidu tal-leave tal-maternità
         tagħha u hija ma tistax, f’ebda każ, tiddeterminah a posteriori, skond id-data effettiva tal-ħlas. B’hekk, meta d-data reali tal-ħlas tkun qabel id-data probabbli tiegħu, għandu jiġi kkunsidrat
         li l-punt ta’ bidu tal-leave tal-maternità jibqa’ l-istess u li l-uffiċjal ikkonċernata għandha tibbenefika, wara l-ħlas,
         mill-bqija tal-leave li huwa neċessarju sabiex jassiguralha l-minimu ta’ protezzjoni regolatorja, jiġifieri leave tal-maternità
         għal tul ta’ żmien totali ta’ sittax-il ġimgħa.  
      
      Din il-konklużjoni ma tistax tiġi kkontestata fl-ipoteżi fejn il-mara tqila tkun diġà tinsab, qabel il-bidu ta’ leave tal-maternità
         tagħha, f’leave tal-mard minħabba raġunijiet marbuta mat-tqala tagħha, peress li l-Artikolu 58 tar-Regolamenti tal-Persunal
         ma jagħmel l-ebda distinzjoni f’dan ir-rigward. Metodu ta’ applikazzjoni ta’ din id-dispożizzjoni, li jistabbilixxi a posteriori, f’tali ipoteżi, il-punt ta’ bidu tal-leave tal-maternità skond id-data reali tal-ħlas, flimkien mat-tibdil fi ġranet ta’
         leave tal-maternità tal-ġranet tal-leave tal-mard inklużi fit-terminu ta’ sitt ġimgħat qabel din id-data, jikser l-Artikoli
         58 u 59 tar-Regolamenti tal-Perusnal. Fil-fatt, it-tqala ma tistax titqies li tikkostitwixxi marda u ebda dispożizzjoni regolatorja
         ma tista’ tiġi interpretata fis-sens li tawtorizza t-tibdil ta’ dawn iż-żewġ tipi ta’ leave li, filwaqt li jsegwu għanijiet
         differenti, huma ta’ natura differenti. Tali metodu jwassal, minbarra dan, sabiex joħloq diskriminazzjoni bejn in-nisa tqal
         li jkollhom tqala mingħajr diffikultajiet u li b’hekk m’għandhomx bżonn li jieħdu leave tal-mard u, min-naħa l-oħra, dawk
         li jkollhom jieħdu leave tal-mard qabel il-leave tal-maternità tagħhom, peress li ma jistgħux jaħdmu.
      
      (ara l-punti 50 sa 56 u 58 sa 61)